Hvordan bliver det testkorrigerede incidenstal beregnet?
Det "testkorrigerede incidenstal" er et forsøg på at sammenligne den seneste uges smittetal mellem kommuner. Det er det tal, der bruges til at farve kortet over smittespredningen i de danske kommuner.
De kommuner, hvor der testes massivt, registrerer ellers også et tilsvarende større antal smittede end i de kommuner, hvor der testes mindre. Det testkorrigerede incidenstal tager derfor højde for kommunernes testmængde, når incidensen udregnes. Det testkorrigerede incidenstal viser altså, hvor mange nye smittede per 100.000 indbyggere, der har været den seneste uge. Når man vel at mærke også tager højde for, hvor mange der er blevet testet i kommunen. For at få så præcise tal som muligt, bliver smittetallene for de to seneste dage ikke regnet med, da de vil stige, efterhånden som testresultaterne bliver registreret.